ऐसा ही एक और आन्दोलन विश्व मंगल गोग्राम यात्रा का था। जिसमें जगद्गुरु शंकराचार्य श्री राघवेश्वर भारती के नेतृत्व में गोभक्तों ने गांव-गांव में जाकर गोरक्षा के लिए लोगों को जागृत किया। 28 सितम्बर 2009 से 17 जनवरी 2010 के बीच आयोजित इस यात्रा की मुख्य व उपयात्राओं के अन्तर्गत देश के 4.11 लाख ग्रामों में सम्पर्क हुआ था । कुल 2.34 लाख स्थानों पर हुई सभाओं में लगभग डेढ़ करोड़ जनता उपस्थित रही है। गोवंश रक्षा की माँग के समर्थन में लगभग साढ़े आठ करोड़ नागरिकों के हस्ताक्षर हुए हैं, जिनमें सभी मत-पंथों के लोग सम्मिलित थे। अब देखने योग्य बात है, कि नई परिस्थितियों में जनता के बीच से उठा यह आन्दोलन, आजादी के बाद से चली आ रही इस समस्या का क्या समाधान कर पायेगा |